क्षमा धर्म का मूल तत्व है। क्षमा वस्तुतः एक मनोदशा अथवा चित्त की एक प्रकार की वृत्ति है, जिससे मनुष्य दूसरों द्वारा पहुँचाए गए भौतिक अथवा मानसिक क्लेश को चुपचाप स्वीकार कर लेता है और उसे दण्ड देने की इच्छा नहीं करता। इस प्रकार मन में प्रतिशोध, प्रतिवैर, अस्वीकार्यता, अशांति आदि नकारात्मक भावों का अभाव ही क्षमा है। क्षमा मन की एक सकारात्मक वृत्ति है। मनुस्मृति में धर्म के दस लक्षण बतलाए गए हैं। उनमें धैर्य के बाद क्षमा का ही महत्वपूर्ण स्थान है। जैन और हिंदू मत में ही नहीं, अन्य सभी मतों में भी क्षमा का अत्यंत महत्व है। करुणावतार गौतम बुद्ध तो क्षमा के पर्याय थे। इस्लाम में भी क्षमा का महत्वपूर्ण स्थान है।